ଅର୍ଗସ ବ୍ୟୁରୋଃ 2014 ଇଂଲଣ୍ଡ ବିପକ୍ଷରେ ଟେଷ୍ଟ ସିରିଜରେ ବିଫଳତା ପାଇଁ ଆଜି ବହୁ ସଫଳତା ପାଇଛନ୍ତି ବୋଲି ବର୍ତ୍ତମାନ ମର୍ଡନ କ୍ରିକେଟର ଶ୍ରେଷ୍ଠ ବ୍ୟାଟସମାନ ଭାବେ କୁହାଯାଉଥିବା ଭାରତୀୟ ଅଧିନାୟକ ବିରାଟ କୋହଲି କହିଛନ୍ତି । ଭାରତୀୟ ଟେଷ୍ଟ ଦଳର ଟେଷ୍ଟ ଓପନର ମୟଙ୍କ ଅଗ୍ରୱାଲଙ୍କ ସହ ଏକ ଇନଷ୍ଟାଗ୍ରାମ ଚାଟିଙ୍ଗରେ ଏହି କଥା କହିଛନ୍ତି ବିରାଟ ।\n2014 ଇଂଲଣ୍ଡ ଟେଷ୍ଟ ସିରିଜ ପୂର୍ବରୁ ଟି - ଟ୍ୱେଣ୍ଟି ଏବଂ ଦିନିକିଆ କ୍ରିକେଟରେ ବହୁ ରନ କରିଥିଲେ ବିରାଟ । ମାତ୍ର 2014 ଇଂଲଣ୍ଡ ବିପକ୍ଷ ଟେଷ୍ଟ ସିରିଜରେ ସ୍ବିଙ୍ଗ ବଲକୁ ଖେଳିବାରେ ବିଫଳ ହୋଇଥିଲେ ବିରାଟ । ଏହି ସିରିଜରେ ବିରାଟ5ଟି ଟେଷ୍ଟ ମ୍ୟାଚରୁ ମାତ୍ର 134 ରନ ସ୍କୋର କରିଥିଲେ. ଏହି ସିରିଜରେ ଇଂଲଣ୍ଡ ଫାଷ୍ଟ ବୋଲର ଜେମସ ଅଣ୍ଡାରସନ ତାଙ୍କୁ ବହୁବାର ଆଉଟ କରିଥିଲେ ।\nଏହାପରେ ବିରାଟ ତାଙ୍କର ଖେଳରେ ସୁଧାର ଆଣିବା ନିମନ୍ତେ ବହୁ ପରିଶ୍ରମ କରିଥିଲେ. ଭାରତୀୟ କୋଚ ରବି ଶାସ୍ତ୍ରୀଙ୍କ ଠାରୁ ପରାମର୍ଶ ନେଇ ନିଜ ସଟ ଗୁଡିକ ଉପରେ କଣ୍ଟ୍ରୋଲ କରିପାରିଥିଲେ ବିରାଟ । ଏହା ସହ ଟେଷ୍ଟ ମ୍ୟାଚରେ ଫାଷ୍ଟ ବୋଲର ମାନଂକୁ ସ୍ବିଙ୍ଗ କଣ୍ଡିସନରେ କିପରି ସାମ୍ନା କରାଯିବ ସେ ଦିଗରେ କାର୍ଯ୍ୟ କରିଥିଲେ ।\nଏହି 2014 ଟେଷ୍ଟ ସିରିଜର ବିଫଳତା ପରେ ଆଉ ପଛକୁ ଚାହିଁ ନାହାନ୍ତି ବିରାଟ । ଏହି ସିରିଜ ପରେ ସେ ଖେଳିଥିବା 57 ଟି ଟେଷ୍ଟ ମ୍ୟାଚରୁ 60.12 ଆଭରେଜରେ 5385 ରନ ସ୍କୋର କରିଛନ୍ତି । ଯେଉଁଥିରେ 21 ଟି ଶତକ ଏବଂ 13 ଟି ଅର୍ଦ୍ଧଶତକ ସାମିଲ ହୋଇଛି ।
